賜宴北舘。該部侍郞何宗彦奉命爲儐。精膳司郞中賈之鳳監撿于外。自光祿寺供進饌卓。陳十行。豆極其華饒。牀花帽花皆金玉其英。備奏絃管。行七爵禮。兼令俳優間呈雜戱。賦感皇恩七言律。

帝爲藩人勑肆筵。大堂欽準膳司虔。綺羞珍品排盈案。玉朶仙葩降自天。禮盛從來三爵又。樂諧猶古八音全。不須着意看俳戱。惟有皇恩誦可傳。[古者燕禮皆三爵。今加七以爲式。]